《鳗井》
明代·徐渭

飞来山上西厓水，窍眼弯环才一咫。蹄小应知非虎跑，手掬聊一洗牛耳。

丘尼作队罢燃香，剩指犹能接线量。俯仰不愁官导落，依希似放辘轳长。

畴知此井深难测，畴知个是灵鳗宅。金光抽线等蟾酥，银竹翻盆救龟折。

有时缘壁上浮屠，白肚蓝鳞搅柱粗。昨来岂是褒神降，今去宁非孔甲逋。

金山诒鼋，鼋宜不来。灵鳗一去，竟何嫌猜。伊谁下石，于井之中。

尾伤不掉，令子不终。三年乾潦食人肉，今年小浆湖波濲。

菜花黄，麦苗绿。

作者简介：徐渭（1521—1593），汉族，绍兴府山阴（今浙江绍兴）人。初字文清，后改字文长，号天池山人，或署田水月、田丹水，青藤老人、青藤道人、青藤居士、天池渔隐、金垒、金回山人、山阴布衣、白鹇山人、鹅鼻山侬等别号。中国明代文学家、书画家、军事家。民间也普遍流传他的故事传说，关于他年轻时如何聪明，后来如何捉弄官宦等。